JTS ประชุมผถห. เดินหน้าศูนย์ซื้อขาย “คริปโต-โทเคนดิจิทัล”
JTS ประชุมผู้ถือหุ้น เพื่อรองรับการประกอบธุรกิจในอนาคต เป็นศูนย์ซื้อขายคริปโตเคอเรนซี และโทเคนดิจิทัล และเป็นที่ปรึกษาผู้ประกอบการธุรกิจหรือบุคคลทั่วไปเกี่ยวกับคริปโทเคอร์เรนซีและโทเคนดิจิทัล
8 ต.ค. 2564

บริษัท จัสมิน เทเลคอม ซิสเต็มส์ จำกัด (มหาชน) หรือ JTS นำโดย นายปลื้มใจ สินอากร ประธานกรรมการบริษัท  และ นายพาวุฒิ ศรีอรัญญากุล กรรมการอิสระ ประธานกรรมการตรวจสอบ  พร้อมด้วย  นางสาวอัญชนา กัณหา ผู้จัดการฝ่ายกำกับและดูแลกฎระเบียบ (ผู้ดำเนินรายการ) ร่วมกันจัดการประชุมวิสามัญผู้ถือหุ้น ครั้งที่ 3 ประจำปี 2564 ผ่านสื่ออิเล็กทรอนิกส์แบบออนไลน์ ซึ่งบริษัทได้จัดการประชุมตามมาตรฐานการป้องกันโรคโควิด-19 ตามกรมควบคุมโรค กระทรวงสาธารณสุข
โดยมีวาระการประชุมสำคัญ ให้ผู้ถือหุ้นได้รับทราบและพิจารณา อาทิ พิจารณารับรองรายงานการประชุมสามัญผู้ถือหุ้นประจำปี 2564, พิจารณาแก้ไขเพิ่มเติมวัตถุประสงค์และหนังสือบริคณห์สนธิ ข้อ 3 ของบริษัทฯ เพื่อให้วัตถุประสงค์ของบริษัทครอบคลุมและรองรับการประกอบธุรกิจของบริษัทที่อาจมีขึ้นในอนาคต คือ ประกอบธุรกิจเป็นศูนย์ซื้อขายคริปโทเคอร์เรนซี ศูนย์ซื้อขายโทเคนดิจิทัล นายหน้าซื้อขายโทเคนดิจิทัล ผู้ค้าคริปโทเคอร์เรนซี ผู้ค้าซื้อขายโทเคนดิจิทัล เป็นที่ปรึกษาและให้คำแนะนำแก่ผู้ประกอบการธุรกิจหรือบุคคลทั่วไปเกี่ยวกับคริปโทเคอร์เรนซีและโทเคนดิจิทัล ฯลฯ พิจารณาการเปลี่ยนชื่อและตราประทับของบริษัทฯ, พิจารณาอนุมัติเพิ่มจำนวนกรรมการและแต่งตั้งกรรมการใหม่เพิ่มเติม ได้แก่ นายวีรยุทธ โพธารามิก และ นายกิตติพงษ์ วัฒนกุลเจริญ ณ จัสมินอินเตอร์เนชั่นแนล ทาวเวอร์ ถนนแจ้งวัฒนะ ปากเกร็ด จ.นนทบุรี